สรุปภาวะตลาดต่างประเทศวานนี้
สรุปภาวะตลาดต่างประเทศ ประจำวันที่ 18 เม.ย.60
19 เม.ย. 2560

ดัชนีดาวโจนส์ตลาดหุ้นนิวยอร์กปิดร่วงลง เมื่อคืนนี้ (18 เม.ย.) หลังจากบริษัทจดทะเบียนรายใหญ่เปิดเผยผลประกอบการที่น่าผิดหวัง ซึ่งรวมถึงโกลด์แมน แซคส์ และจอห์นสัน แอนด์ จอห์นสัน นอกจากนี้ ตลาดยังได้รับแรงกดดันจากรายงานที่ว่า ตัวเลขการสร้างบ้านเดือนมี.ค.ของสหรัฐปรับตัวลงมากกว่าที่นักวิเคราะห์คาดการณ์ไว้
ดัชนีเฉลี่ยอุตสาหกรรมดาวโจนส์ปิดที่ 20,523.28 จุด ร่วงลง 113.64 จุด หรือ -0.55% ดัชนี S&amp;P500 ปิดที่ 2,342.19 จุด ลดลง 6.82 จุด หรือ -0.29% และดัชนี NASDAQ ปิดที่ 5,849.47 จุด ลดลง 7.32 จุด หรือ -0.12%
 
ตลาดหุ้นยุโรปปิดร่วงลง เมื่อคืนนี้ (18 เม.ย.) เนื่องจากนักลงทุนวิตกกังวลเกี่ยวกับสถานการณ์ทางการเมืองในยุโรป หลังจากนางเทเรซา เมย์ นายกรัฐมนตรีอังกฤษประกาศการเลือกตั้งก่อนกำหนด นอกจากนี้ นักลงทุนยังชะลอการซื้อขายก่อนที่การเลือกตั้งรอบแรกในฝรั่งเศสจะมีขึ้นในวันที่ 23 เม.ย.นี้
ดัชนี Stoxx Europe 600 ร่วงลง 1.1% ปิดที่ 376.35 จุด ซึ่งเป็นการปรับตัวลงมากที่สุดนับตั้งแต่วันที่ 2 พ.ย.2559
ดัชนี DAX ตลาดหุ้นเยอรมันปิดที่ 12,000.44 จุด ร่วงลง 108.56 จุด หรือ -0.90%  ดัชนี CAC-40 ตลาดหุ้นฝรั่งเศสปิดที่ 4,990.25 จุด ลดลง 80.85 จุด หรือ -1.59% และดัชนี FTSE 100 ตลาดหุ้นลอนดอนปิดที่ 7,147.50 จุด ร่วงลง 180.09 จุด หรือ -2.46%
 
ดัชนีตลาดหุ้นลอนดอนดิ่งลงมากที่สุดในรอบ 10 เดือน เมื่อคืนนี้ (18 เม.ย.) เนื่องจากนักลงทุนวิตกกังวลเกี่ยวกับสถานการณ์การเมืองในอังกฤษ หลังจากนางเทเรซา เมย์ นายกรัฐมนตรีอังกฤษได้ประกาศจัดการเลือกตั้งก่อนกำหนด เพื่อเสริมสร้างอำนาจต่อรองของอังกฤษก่อนการเจรจาแยกตัวออกจากสหภาพยุโรป (Brexit)
ดัชนี FTSE 100 ร่วงลง 180.09 จุด หรือ -2.46% ปิดที่ 7,147.50 จุด
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดลบ เมื่อคืนนี้ (18 เม.ย.) เนื่องจากนักลงทุนยังคงวิตกกังวลเกี่ยวกับการผลิตน้ำมันที่เพิ่มขึ้นในสหรัฐ รวมทั้งรายงานคาดการณ์ของสำนักงานสารสนเทศด้านการพลังงานของรัฐบาลสหรัฐ (EIA) ที่ระบุว่า การผลิตน้ำมันจากชั้นหินดินดาน (shale oil) ในสหรัฐ จะเพิ่มขึ้นอีกในเดือนหน้า
สัญญาน้ำมันดิบ WTI ส่งมอบเดือนพ.ค. ลดลง 24 เซนต์ หรือ 0.5% ปิดที่ 52.41 ดอลลาร์/บาร์เรล
สัญญาน้ำมันดิบเบรนท์ส่งมอบเดือนมิ.ย. ลดลง 47 เซนต์ หรือ 0.9% ปิดที่ 54.89 ดอลลาร์/บาร์เรล
 
สัญญาทองคำตลาดนิวยอร์กปิดบวก เมื่อคืนนี้ (18 เม.ย.) โดยได้แรงหนุนจากการอ่อนค่าของสกุลเงินดอลลาร์ นอกจากนี้ ความไม่แน่นอนด้านการเมืองในต่างประเทศ ซึ่งรวมถึงการจัดเลือกตั้งก่อนกำหนดของอังกฤษนั้น  ยังส่งผลให้นักลงทุนเข้าซื้อทองคำซึ่งเป็นสินทรัพย์ที่ปลอดภัย
สัญญาทองคำตลาด COMEX (Commodity Exchange) ส่งมอบเดือนมิ.ย. เพิ่มขึ้น 2.2 ดอลลาร์ หรือ 0.17% ปิดที่ระดับ 1,294.10 ดอลลาร์/ออนซ์
สัญญาโลหะเงินส่งมอบเดือนพ.ค.ลดลง 24.2 เซนต์ หรือ 1.31% ปิดที่ 18.272 ดอลลาร์/ออนซ์
สัญญาพลาตินัมส่งมอบเดือนก.ค.ร่วงลง 12.20 ดอลลาร์ หรือ 1.2% ปิดที่ 976.90 ดอลลาร์/ออนซ์
สัญญาพัลลาเดียมส่งมอบเดือนมิ.ย.ดิ่งลง 17.55 ดอลลาร์ หรือ 2.2% ปิดที่ 771  ดอลลาร์/ออนซ์
 
ค่าเงินสกุลปอนด์ทะยานขึ้นเป็นอย่างมาก เมื่อเทียบกับดอลลาร์สหรัฐ ในการซื้อขายที่ตลาดนิวยอร์กเมื่อคืนนี้ (18 เม.ย.) หลังนายกรัฐมนตรีเทเรซา เมย์ของอังกฤษ ได้ประกาศจัดการเลือกตั้งก่อนกำหนดเมื่อวานนี้ ขณะที่ดอลลาร์สหรัฐอ่อนค่าลงจากแรงกดดันของรายงานตัวเลขสร้างบ้านของสหรัฐที่ต่ำกว่าคาดการณ์
ปอนด์แข็งค่าขึ้นเมื่อเทียบกับดอลลาร์สหรัฐ ที่ระดับ 1.2841 ดอลลาร์ จากระดับ 1.2575 ดอลลาร์ ในขณะที่ยูโรแข็งค่าขึ้นแตะ 1.0729 ดอลลาร์ จากระดับ 1.0650 ดอลลาร์ และดอลลาร์ออสเตรเลียอ่อนค่าลงที่ระดับ 0.7558 ดอลลาร์ จากระดับ 0.7594 ดอลลาร์
ดอลลาร์สหรัฐอ่อนค่าลงเมื่อเทียบกับเยน ที่ระดับ 108.550 เยน จากระดับ 108.69 เยน และอ่อนค่าลงเมื่อเทียบกับฟรังก์สวิส ที่ระดับ 0.9962 ฟรังก์สวิส จากระดับ 1.0036 ฟรังก์สวิส